KOMMISSIONEN FOR DE EUROPÆISKE FÆLLESSKABER 
Bruxelles, den 18.03.1998 
KOM(1998) 182 endelig udg. 
MEDDELELSE FRA KOMMISSIONEN 
AGENDA 2000 : LOVGIVNINGSFORSLAG 
OVERBLIK 

AGENDA 2000 : LOVGIVNINGSFORSLAG 
OVERBLIK 
Baggrund 
I sin meddelelse "Agenda 2000" af 16. juli 1997 fremlagde Kommissionen forslag om en 
reform af de eksisterende EU-politikker, om udvidelsesprocessen og om den finansielle 
ramme for perioden 2000-2006. 
Rådets og Parlamentets intense drøftelse af Kommissionens meddelelse gav lejlighed til at 
foretage en teknisk gennemgang af forslagspakken. Den var også baggrunden for, at det 
lykkedes Det Europæiske Råd i Luxembourg i december 1997 at nå til enighed om at 
starte udvidelsesprocessen, hvilket bl.tf. markeres af følgende begivenheder: Europa­
konferencens første møde i London den 12. marts 1998, indledning af 
tiltrædelsesprocessen med alle elleve ansøgerlande i forbindelse med Rådets samling 
(almindelige anliggender) den 30. marts og åbning af tiltrædelsesforhandlinger med seks 
lande den 31. marts 1998. 
Kommissionen har i dag vedtaget en række lovgivningsforslag, der kan danne grundlag 
for beslutninger om de politiske reformer, der lægges op til i Agenda 2000, og om de ny 
instrumenter for før-tiltrædelsesstøtte. Kommissionen har også vedtaget en beretning om 
gennemførelsen af den interinstitutionelle aftale om budgetdisciplin og forslag til nye 
finansielle overslag for perioden 2000-2006. 
I efteråret 1998 fremlægger Kommissionen sin sammenfattende rapport om ordningen 
for egne indtægter, der også vil behandle spørgsmålet om udviklingen i medlemsstaternes 
relative budgetmæssige stilling. 
De forslag, der er vedtaget i dag, kan inddeles i følgende fire hovedgrupper: 
• landbrugsforordningen 
• forordninger om strukturfondene og Samhørighedsfonden 
• før-tiltrædelsesinstrumenter 
• den finansielle ramme for perioden 2000-2006 (sammen med beretninger om 
gennemførelsen af den interinstitutionelle aftale om budgetdisciplin og forordningen om 
lånegarantier (nr. 2728/94). 
Det skal også nævnes, at Kommissionen i dag vedtog en revideret finansforordning for 
transeuropæiske netværk, hvilket giver denne pakke en yderligere dimension på et 
prioriteret område. 
• Landbrug 
De vigtigste forslag til nye landbrugsforordninger drejer sig om: 
reviderede rådsforordninger om de fælles markedsordninger for korn, 
hovedafgrøder, oksekød og mælk 
en revideret rådsforordning vedrørende olivenolie (der blev for nylig fremsat et 
forslag om tobak og der vil komme et forslag om vin inden juni 1998) 
en "horisontal" forordning med en række fælles bestemmelser om overholdelse af 
miljøkrav, graduering af- støtten efter arbejdsstyrkens størrelse og gradvis 
aftrapning ved udbetaling af store støttebeløb 
en revision af EUGFL-finansforordningen (729/70) 
en ny forordning om støtte til udvikling af landdistrikter ydet af EUGFL, både 
Udviklingssektionen (i mål 1-områder) og Garantisektionen (i andre områder). 
Disse forslag følger i hovedtræk de retningslinjer for en yderligere reform af den fælles 
landbrugspolitik, som er indeholdt i Agenda 2000. Der er dog foretaget visse justeringer 
på baggrund af de omfattende høringer, der har fundet sted, ikke mindst den første 
debatrunde i Rådet i efteråret 1997. Specielt skal nævnes, at der nu foreslås en større 
nedsættelse af interventionspriserne for mejeriprodukter, nemlig 15% i stedet for 10%, 
hvilket i høj grad forbedrer konkurrenceevnen og afsætningsmulighederne. Dette vil blive 
udlignet gennem en lille forøgelse af mælkekvoterne for yngre landmænd i alle 
medlemsstater samt for landmænd i bjergområder og i visse nordiske områder. Det vil 
yderligere blive udlignet gennem opretholdelse af præmien for ensileret majs. Da dette 
også vil gavne oksekødsproduktionen, vil der ske en tilsvarende justering af præmien for 
tyre. 
Lejligheden er blevet benyttet til at konsolidere og forenkle de eksisterende forordninger 
overalt hvor det har været muligt. I overensstemmelse med nærhedsprincippet vil 
medlemsstaterne få tildelt større skønsbeføjelser i forbindelse med beslutninger om 
tildeling af en del af den direkte støtte til producenter af oksekød og mejeriprodukter. 
Desuden vil den horisontale forordning give medlemsstaterne mulighed for at reducere 
støtten, hvis de nationale miljøkrav ikke er overholdt, og hvis arbejdsstyrken inden for 
landbruget er reduceret til under et vist niveau. Provenuet af sådanne nedsættelser stilles 
til rådighed for medlemsstaternes miljøforanstaltninger. Den horisontale forordning 
indfører også en vis gradvis aftrapning for landbrug, der modtager over 100 000 ECU i 
støtte. 
Forordningen om støtte fra EUGFL til udviklingen af landdistrikter (der indebærer en 
konsolidering af ni eksisterende forordninger) vil forøge sammenhængen i de 
foranstaltninger til udvikling af landdistrikter, der træffes i hele EU. I mål 1 og 2-regioner 
vil sådanne foranstaltninger blive omfattet af samme programmeringsprocedure som 
gælder for strukturfondene. 
De fleste landbrugsforslag skal træde i kraft i år 2000. De udgør endnu en vigtig etape i 
den reform af den fælles landbrugspolitik, der blev påbegyndt i 1992. Som anført i Agenda 
2000 er de foreslåede yderligere nedsættelser af markedsprisstøtten og forøgelsen af den 
direkte støtte til landmænd udformet, så de forbedrer EU-landbrugets konkurrenceevne på 
det indre marked og på verdensmarkedet. Det mindsker faren for, at der igen produceres 
dyre og uafsættelige overskud, samtidig med at man undgår overkompensation. Lavere 
priser vil gavne forbrugerne og give mere spillerum for prisdifferentiering til fordel for 
kvalitetsprodukter. En kraftigere markedsorientering vil berede vejen for integrationen af 
nye medlemsstater og styrke EU's position under den kommende WTO-runde. Desuden 
vil der i den ny fælles landbrugspolitik blive lagt større vægt på fødevaresikkerhed og 
miljøhensyn. I den ny forordning om udvikling af landdistrikterne samles for første gang 
alle EUGFL-finansierede foranstaltninger, der har at gøre med udvikling af 
landdistrikterne. 
• Strukturfondene og Samhørighedsfonden 
I forslagene til nye forordninger om strukturfondene og Samhørighedsfonden fastlægges 
den retlige ramme for støtte fra disse fonde i den kommende programmeringsperiode 
2000-2006. Forslagspakken bygger på de tre principper, der er anført i Agenda 2000, 
nemlig koncentration, forenkling og klar ansvarsfordeling. Der er foreslået følgende 
retsakter: 
en ny generel forordning, hvis bestemmelser gælder samtlige fonde (den erstatter 
to eksisterende rådsforordninger) 
nye vertikale forordninger for hver af de fire fonde (EFRU, ESF, FIUF og 
EUGFL, for så vidt angår denne fonds støtte til udviklingen af landdistrikter (se 
ovenfor) 
en revideret forordning vedrørende Samhørighedsfonden. 
De vigtigste elementer er som anført i Agenda 2000: 
• nøje overholdelse af støttekriteriet for mål 1, nemlig at BNP pr. indbygger højst må 
udgøre 75% af EU-gennemsnittet. Mål 1-regioner, der også kommer til at omfatte 
ultraperifere regioner og tidligere mål 6-regioner, bør fortsat have tildelt ca. 2/3 af de 
samlede strukturfondsmidler 
• koncentration af støtten i nye mål 2-regioner (omstilling i industriområder og 
landdistrikter i tilbagegang, byområder og fiskeriafhængige områder), så kun 18% af 
EU-befolkningen er dækket (medlemsstaterne skal bidrage ligeligt til denne 
koncentration), idet nedsættelsen pr. medlemsstat (herunder regioner udfaset fra mål 1, 
men berettiget til mål 2) begrænses til højst en tredjedel af dækningen i nuværende mål 
2 og 5b-regioner 
• mål 3 skal finansiere programmer til udvikling af menneskelige ressourcer i alle andre 
regioner; og danne en generel referenceramme for sådanne politikker i de enkelte 
medlemsstater 
• omstruktureringen af fiskeflåderne og de sociale og økonomiske ledsage­
foranstaltninger i fiskeriafhængige områder skal videreføres 
• overgangsordninger for regioner, der er ved at miste deres støtteberettigelse under mål 
1 og 2, skal gradvis afvikles over 6-7, henholdsvis 4 år 
• der skal tilskyndes til, at strukturfondsmidler kombineres med finansieringstekniske 
instrumenter 
• klarlæggelse og centralisering af ansvaret for programmering og gennemførelse (færre 
beslutninger skal træffes af Kommissionen); udbygning og styrkelse af partnerskaber 
• antallet af EF-initiativer skal reduceres fra 14 til 3, og deres andel af de finansielle 
midler fra 9% til 5%; initiativerne skal i højere grad være rettet mod foranstaltninger på 
EU-plan 
• kontrollen af, om komplementaritetsprincippet er overholdt, skal forenkles 
• enklere betalingsprocedurer til gengæld for klarere regler for medlemsstaternes ansvar 
for overvågning, evaluering, kontrol og korrektioner 
• programmer, der kører godt, skal belønnes gennem tildeling af ekstra bevillinger fra en 
særlig reserve 
• for så vidt angår Samhørighedsfonden skal der fastsættes passende makroøkonomiske 
betingelser for lande, der deltager i den fælles valuta, og strømlinede bestemmelser om 
finansiel forvaltning. 
Nøglespørgsmål om, hvorvidt bestemte regioner er berettigede til støtte under de 
forskellige mål, kan først besvares til efteråret. Først da foreligger de oplysninger, der er 
nødvendige for at kunne fastslå, hvilke regioner der vil være støtteberettigede i henhold til 
de forskellige strukturfondsmål. Hvad angår mål 1 vil Kommissionen udarbejde en 
fortegnelse over de regioner, hvis BNP pr. capita var mindre end 75% af EU-
gennemsnittet i de sidste tre år, som der foreligger statistikker for. Hvad angår det ny mål 
2 vil medlemsstaterne blive opfordret til at foreslå regioner blandt dem, der opfylder en 
række EU- og nationale kriterier indeholdt i strukturfondsforordningerne, men skal i den 
forbindelse overholde et befolkningsloft for hver medlemsstat, så højst 18% af 
befolkningen i EU som helhed bliver støtteberettigede. Forordningerne, der træder i kraft 
den 1.1.2000, bør vedtages senest i begyndelsen af 1999 for at undgå, at 
programmeringen i år 2000 forsinkes. 
Som anført i Agenda 2000 ønsker Kommissionen, at den samlede tildeling til struktur- og 
samhørighedspolitikken skal holdes på 0,46% af BNI i perioden 2000-2006, hvilket svarer 
til næsten 287 mia. ECU (i 1999-priser). Heraf skal ca. 240 mia. ECU, inkl. 21 mia. ECU 
til Samhørighedsfonden, gå til de nuværende medlemsstater (mod 208 mia. ECU for 
perioden 1993-1999 med samme prisbasis), idet de resterende 47 mia. ECU skal gå til 
strukturstøtte i ny medlemsstater og ansøgerlande. Dette er en betydelig satsning på 
samhørighedspolitikken, og denne vil blive styrket yderligere gennem den planlagte 
koncentration af midlerne på de fattigste regioner og dem, hvor strukturproblemerne og 
især arbejdsløsheden er værst. 
Der er gjort en betydelig indsats for på mange punkter at forenkle de nuværende 
procedurer og så vidt muligt decentralisere beslutningerne, så de lægges ud til 
myndighederne i de pågældende medlemsstater og regioner. Den større decentralisering 
medfører et øget ansvar for nøjagtig overvågning og kontrol med programmer på nationalt 
og regionalt plan og, om nødvendigt, effektiv gennemførelse af finansielle korrektioner. 
Kommissionen har ved udarbejdelsen af sine forslag på disse områder trukket på de 
erfaringer, der de seneste år er indvundet for så vidt angår forbedring af den finansielle 
forvaltning og kontrol inden for rammerne af SEM 2000. 
• Transeuropæiske net 
Hensigten med den foreslåede revision af finansieringsforordningen for de 
transeuropæiske net er både at forbedre forvaltningen af dette program ved mere udbredt 
anvendelse af flerårig planlægning (der vil fremme partnerskaber mellem private og det 
offentlige ved at skabe finansieringsmulighed i projekternes samlede gennemførelsestid) 
og nogenlunde at bestemme finansieringsbehovet på i alt 5,5 mia. ECU i perioden 2000-
2006, hvoraf 5 mia. ECU skal gå til de transeuropæiske transportnet. 
• Før-tiltrædelsesinstrumenter 
Der foreslås i Agenda 2000 følgende instrumenter til ydelse af før-tiltrædelsesstøtte: 
en koordinationsforordning til samordning af de tre før-tiltrædelsesstøtte-
instrumenter, så overlapning undgås 
et før-tiltrædelsesinstrument på landbrugsområdet 
et instrument for før-tiltrædelsesstrukturpolitik (ISPA) 
fortsat ydelse af før-tiltrædelsesstøtte inden for den gældende PHARE-
forordning. 
Foranstaltninger via de tre før-tiltrædelsesstøtteinstrumenter vil blive integreret i 
tiltrædelsespartnerskabet med hvert af ansøgerlandene for på den måde at sikre 
sammenhæng. Den samlede før-tiltrædelsesstøtte vil blive på ca. 3 mia. ECU om året i 
perioden 2000-2006 (mere end det dobbelte af det beløb, der er til rådighed i 1999): 
• PHARE-programmet vil fokusere på tiltrædelsen, idet der satses på de to prioriterede 
mål, der blev stadfæstet af Det Europæiske Råd i Luxembourg, nemlig styrkelse af 
forvaltningens og retsvæsenets formåen (ca. 30% af det samlede beløb) og 
investeringer i forbindelse med vedtagelse og gennemførelse af EU's regelværk (ca. 
70%) 
• landbrugsinstrumentet skal støtte moderniseringen af landbruget og levnedsmiddel­
industrien gennem forbedret forarbejdning, markedsføring og kvalitetskontrol og 
endvidere støtte udviklingen af landdistrikter 
• ISPA skal især yde støtte til transportnet og miljøbeskyttelse. 
De tre før-tiltrædelsesstøtteinstrumenter vil blive anvendt inden for rammerne af 
tiltrædelsespartnerskabet med hvert af ansøgerlandene. Partnerskaberne vil danne en 
samlet ramme med angivelse af de prioriterede mål, som det enkelte land skal følge, og de 
forskellige finansielle kilder, der fra Fællesskabets side stilles til rådighed for at støtte før-
tiltrædelsesprocessen. Hvert ansøgerland er blevet anmodet om at udarbejde et nationalt 
program for overtagelse af EU's regelværk med en detaljeret redegørelse for, hvordan 
landet vil gennemføre hver af de prioriteter, der er anført i tiltrædelsespartnerskabet. 
Overvågningen af tiltrædelsespartnerskaberne og de dertil knyttede nationale programmer 
vil give Kommissionen vigtige oplysninger til brug ved dens regelmæssige undersøgelser 
af de fremskridt, ansøgerlandene har gjort. 
De finansielle overslag og den interinstitutionelle aftale (HA) 
I overensstemmelse med punkt 25 i den eksisterende interinstitutionelle aftale (IIA) om 
budgetdisciplin og forbedring af budgetproceduren har Kommissionen vedtaget en 
beretning om gennemførelsen af IIA samt forslag til finansielle overslag for perioden 
2000-2006. Forslagene til finansielle overslag følger nøje forslagene i Agenda 2000, blot 
er tallene ændret, fordi de er angivet i 1999-priser og ikke i 1997-priser. Som ønsket af 
Det Europæiske Råd i Luxembourg er de finansielle overslag opstillet på grundlag af 
EU 15, med tilstrækkelig margen til at finansiere udvidelsen, men ledsaget af en tabel over 
de anslåede omkostninger i forbindelse med udvidelsen og finansieringen heraf på 
grundlag af de af Kommissionen anvendte tekniske antagelser. 
I hovedtabellen i de finansielle overslag fastsættes der lofter for de seks udgiftskategorier 
(landbrug, strukturpolitikker, interne foranstaltninger, foranstaltninger udadtil, 
administration og reserver). Den viser en stadig voksende margen af uudnyttede 
bevillinger, der kan afsættes til udvidelsen inden for loftet for EU's indtægter (eller "egne 
indtægter") på 1,27% af BNI. I tabel 2 vises de beløb, der skulle være til rådighed til 
dækning af de første omkostninger i forbindelse med udvidelsen i perioden 2000-2006. 
Derudover er der plads til en betydelig reserve til uforudsete udgifter under loftet for egne 
indtægter, når der tages hensyn til forhøjelsen af dette loft som følge af udvidelsen 
I beretningen om gennemførelsen af IIA gøres der rede for, hvorledes aftalen har fungeret 
i praksis siden 1993, og der foreslås nogle forbedringer, der vil kunne indarbejdes i den ny 
aftale for den følgende periode. De vil i givet fald betyde en vis yderligere fleksibilitet, når 
det drejer sig om overførsler mellem interne og eksterne udgifter, og give mulighed for 
begrænsede overførsler af uudnyttede bevillinger fra ét år til et andet med henblik på 
dækning af en bestemt politisk prioritet. De eksisterende regler, der tillader automatisk 
overførsel til følgende år af uudnyttede forpligtelsesbevillinger under udgiftsområde 2 
(strukturforanstaltninger) vil ikke længere være nødvendig. Kommissionen foreslår, at den 
ny IIA på de punkter, hvor det er nødvendigt, skal konsolidere og supplere alle 
eksisterende aftaler om budgetspørgsmål indgået mellem Parlamentet, Rådet 
(budgetmyndighedens to parter) og Kommissionen. De dækker områder som feks. 
klassifikation af udgifter, overholdelse af finansielle lofter i forbindelse med lovgivning, 
kravet om retsgrundlag for budgetposter og samrådsproceduren som led i 
budgetproceduren. 
Kommissionen vil rundsende et arbejdsdokument med teksten til en ny IIA til brug under 
forhandlingerne med budgetmyndigheden. Det vil være nødvendigt med yderligere 
lovgivningsforslag for at ændre den gældende beslutning om budgetdisciplin. 
Kommissionen har endvidere vedtaget en beretning om lånegarantiforordningen (nr. 
2728/94). Den indeholder en række forslag til ændring af forordningen, så der tages 
hensyn til de erfaringer, der er indvundet siden dens vedtagelse. Det foreslås, at 
hensættelsessatsen i forbindelse med nye lån reduceres til 6%, og at reserven reduceres til 
150 mio. ECU fra år 2000 for at opretholde den nuværende långivningskapacitet. 
* * * 
Yderligere oplysninger om indholdet af lovgivningspakken kan findes i begrundelserne til 
de enkelte hovedgrupper af forslag. Kommissionen håber, at Rådet og Parlamentet straks 
vil påbegynde den fornødne detaljerede gennemgang af dens forslag. Man vil ikke kunne 
nå til enighed om en endelig aftale, før alle manglende elementer er på plads, men kraftige 
argumenter taler for, at man skal forsøge at finde en overordnet løsning om muligt under 
det østrigske formandskab inden udgangen af 1998. Vedtages forslagene om 
strukturfondene ikke senest på det tidspunkt, vil det formodentlig resultere i, at 
programmeringen for den følgende periode bliver alvorligt forsinket. Vedtages den 
finansielle pakke ikke, vil dette uvægerligt medføre, at udvidelsesforhandlingerne 
forsinkes. 

ISSN 0254-1459 
KOM(98) 182 endelig udg. 
DOKUMENTER 
DA 01 11 06 10 
Katalognummer : CB-CO-98-182-DA-C 
ISBN 92-78-32386-1 
Kontoret for De Europæiske Fællesskabers Officielle Publikationer 
L-2985 Luxembourg